钦定古今图书集成/明伦汇编/家范典/第054卷 > 《为外姑陇西郡君祭张氏女文》李商隐
## 钦定古今图书集成/明伦汇编/家范典/第054卷 > 《为外姑陇西郡君祭张氏女文》李商隐

吾配汝先世，二十馀年。七女五男，抚之如一。往在南
海，今子云亡。藐尔两孤，未胜多难。提挈而至，逾泾涉
河。十年之间，母子俱尽。念汝差长，慰吾最深。女德妇
容，光映姻表。秭归为牧，官闲俸优。实获我心，用选良
对。笄旒纚纚，环珮锵锵。螽斯凤凰，两有深庆。汝夫文
章，播于友朋。身否命屯，久而不第。郎宁合浦，万里乖
离。汝寄京师，食贫终岁。顷吾南返，又往朝那。汝实从
夫，适来岐下。道途虽迩，面集犹妨。金马碧鸡，长悬魂
梦。及登农揆，去赴天朝。汝罢蒲津，聿来胥会。朝堂夜
阁，曲榻煴炉。稚子雏孙，满吾怀抱。汝时不祐，忽尔孀
残。抚视冤伤，载恸心骨。旋移计下，念汝支离。下室筑
居，言迁颍上。潞童作孽，使节启行。崎“岖关山，暴露戎
旅。汝失所怙，吾犹未亡。念汝弟昆，莫任堂构。牵哀挽
痛，偷此残生。日往月来，旋更气序。吾衰汝少，吾病汝
强，谁谓一朝，汝先吾逝。五男未冠，二女未笄。哀愤之
深，难念礼道。章儿卢七，取以依吾。汝夫先丘，远在江
渚，群从之内，官名且稀。刘四顷年，固难返葬。始议权
厝，遂得嘉占。白马呈祥，眠牛荐吉。里名三赵，地迩九
城。风水无虞，峦冈信美。葬于所殆，古为达生。将命来
云，自我为祖。今汝之柩，斯焉是归。”呜呼！言自淮阳，已
临洛宅。素棺丹旐，托宿城隅。盘具杯醪，俨然已备。吾
将临汝，用雪沉冤。介妇诸孙，忧吾衰齿。俯令推测，云
有相妨。俗忌巫言，吾非甚信。率衣拥路，固不可违。女
使仆奴，寄词而往，肝肠兼溃，血泪无行。呜呼！曩昔容
华，生平淑婉，漠然不见，永矣何归？将籍挂诸天，遥归
真路，将福兴静域，须赴上生。将为舋累所招，遂沦幽
界，将是疗治，不至，枉丧韶年，千感装怀，万疑叠虑，触
途气结，举目心摧。天实为之，复将何诉？呜呼汝弟，言
护灵轜，自始及今，必诚必信。棺衾华好，封隧幽深。永
从汝夫，以安元路。冤摧渍结，殆不胜书。呜呼有灵，领
吾此意。